Dogters geskors wat nie rompe wou dra nieArgieffoto Die departement van onderwys het die regte van agt meisies, wat uit ŉ skool aan die Oos-Rand geskors is omdat hulle nie rompe wou dra nie, verdedig, het die Saturday Star berig. Die meisies wou glo langbroeke dra, maar die skoolhoof van Tholulwazi Secondary School in Tsakane het gesê hulle mag nie terugkeer skool toe “totdat hulle weet of hulle seuns of meisies is” nie. Die ma van een van die meisies het gesê die skool het daarop aangedring om haar kind se geboortesertifikaat te sien om te bevestig of sy ŉ dogter is. Volgens haar is die meisies geskors omdat hulle lesbies is. Die meisies het Woensdag na twee weke teruggekeer skool toe nadat die departement ingegryp het. Woordvoerder Phumla Sekhonyane het gesê die departement beskou die bewerings in ŉ ernstige lig. “Geen diskriminasie in enige vorm, insluitend godsdiens, geloof of seksualiteit, word in skole geduld nie.”